Słowo wekend jak dobrze pamiyntom, weszło u nos w życie za późnego Gierka, bo przed tym godało sie wolno sobota. Wolno sobota była jedna w miesioncu, a przed Gierkiem to w ogóle wolnych sobot niy było.
Robiyło sie wtedy na okrongło, łod poniedziałku do niedzieli i na trzy zmiany. W górnictwie był taki okres, że i trza było robić w niedziela. Na te niedziele godało sie planowe, a mało kero z niedziel niy była planowo. We wolne niedziele abo sie siedziało przed telewizorym, abo na ławce przed familokym, abo sie szło na piwo, czasami na szpil czy do kina. Bywało tyż , że sie szło nad woda, do lasu, na łonka, hołda planty czy do łogrodka. W Rudzie Ślonski było sporo zielonych miejsc kaj szło rozłożyć deka czy nawet sie w stawie wykompać. Do lot 60 tych nawet Kochłowka i Kłodnica boła na tyla czysto że szło sie w ni schłodzić. Dzisioj rudzkie cieki wodne przypominajom raczyj szamba i trza bydzie jeszcze sporo czasu, aby wrociyły do normalnego stanu.
W Bielszowicach miejscym wypoczynkowych eskapad była Strzelnica i powiym ino tyla że za złych czasow realnego socjalizmu boł tam niy ino basyn, ale w zima i lodowisko i tor saneczkowy, i wyciong narciarski w dolinie. Bez lato harcerze rozbijali we ty dolinie namioty, a porki zakochanych kulały sie w badziewiu przy miłosnych harcach. Na Wiyrku boł Zdebel. Tyn relikt minionego czasu dugo opieroł sie kapitalistycznym realiom, no ale niystety wykończoło go myślynie na krotko meta i lichy budżet miasta. Na Halymbie ludzie łaziyli na Borowka tam tyż odbywały sie zakladowe festyny, podobnie jak na Przystani we Kochlowicach.
Na te majowe eskapady godało sie majowki, było nawet takie powiedzynie ''bierymy wałowka i na majowka''. Wałowka to była kista piwa, ewentualnie dwie a juz ostatecznie 3 kisty jak boło gorko, jedna flaszka tyju, pora sznitow z bajlagom i tytka z bombonami abo kreplami. Podstawowe wyposażynie stanowiyla deka, bal, karty. W formie balastu żyniole zabierali swoje ślubne. Kery ślubny niy mioł to abo broł halba abo taszczył lipsta. W bala grało sie na małe budki abo w kepki a w karty: w szkata, jokra abo dupka. Ze ślubnymi trzeba sie było użyrać, a z lipstami ciciać. Niyroz take cicianie kończyło sie w krzokach i było potym przez kolejnych dziewiyć miesiyncy bardzo ucionżliwe. Wiynksze majowki organizowały zakłady pracy i godało sie na nie festyny. Prawdziwo feta była zawsze na 1 i 9 maja. Po pochodach w amfiteatrach, szło łobejrzeć sporo atrakcyjnych zespołow. Przez 30 pora lot pazernego kapitalizmu czyńść naszych miejskich amfiteatrow ulegla likwidacji i zniszczeniu, a te pozostałe świecom pustkami. Po 1989 roku uległ zniszczyniu amfiteatr we Halymbie i muszla koncertowo na rynku we Kochlowicach. Natomiast wyremontowany amfiteatr w Bielszowicach jest niszczony przez miejscowych chacharow, a po za tym mało co tam sie dzieje, bo piniondzy i pomysłu brakuje. Brakuje tych piniyndzy niy ino na utrzymanie tych obiektow ale tyż na kultura, a kiedyś sie dziolo oj dziolo.
Na niylicznych estradach, kerych postawienie kosztuje tyla co jedyn dobry zespół z dwugodzinnym koncertym, z braku finansow na dobrych artystow łoto sie program różnymi chałturnikami, a dyplomowani wykonawcy siedzom w doma na bułach. Ludzi faszeruje sie kulturom niskich lotow, kero schlebio niewybrednym gustom konsumpcyjnie nastawionego spoleczyństwa i słuzy interesom wyborczym samorzondowcow. Reasumujonc dzisiejszy felieton stwierdzom że pomimo tych trudności ciongle noleżymy do nojbogatszych państw po byłym obozie socjalistycznym i stać nos na to, by weekyndy były coroz dłuższe. Nikerzy twierdzom, że długe weekendy som jednom z form zmniyjszanio bezrobocia. Bezrobocie biere sie skiż tego, że jest za mało roboty, a za dużo ludzi. Mało roboty jest przez to, że mało ludzi robi za dużo i zaczyno brakować roboty innym. Jak ci co robiom dużo roboty bydom mieć długie weekendy, to zrobiom myni i może roboty starczyć do bezrobotnych. Poza tym te pora milionow bezrobotnych tyla sie naloto za robotom w dni robocze, że im sie słusznie te pora dni wolnego należy. Muszom przeca nabrać sił i chynci przed czekającom ich w przyszłości robotom.
A jako ze maj to miesionc komunijnych fajerow, poniży wiersz .
Komunio
Było to w maju zaroz z poranka
Jak łoblykała oma Marianka
A uroczysto to była niedziela
Toż mu kryńciyła na gowie wela
Mama z koszuli wyciongła szpyndliki
Opa glansowoł mu nowe szczewiki
Tak łoblykali pod łokiym ciotuni
Małego Marianka do pierwszy komunii.
Leżoł różaniec na wertikole
I skarbczyk z łobrozkiym leżoł na stole
Łobrozek był piykny jak ze stary biblii
Ciotka go przyniyśli bo mieli na ibrich
W talyrzu strzyżono moczyła sie merta
Co Oma dostali jom łod ficywerta
A w izbie woniało świontecznym łobiadym
Kucharka już piykła w brytfanie rolady
Stoł se Marianek we izbie na ryczce
Ciotka poprawiali mu merta przy świeczce
Krótkie mioł galotki i bioło koszula
Na rynce zygarek znany firmy Ruhla
Szaket granatowy,chustka w butonierce
I podkolanowki po leki przepiyrce
I szlajfka ze zamszu, na samym łostatku
Wszyscy łoglondali go z przodku i ze zadku.
szl_Latn szl_Latn szl_Latn szl_Latn pol_Latn pol_Latn fij_Latn pol_Latn szl_Latn pol_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn